На основу члана 7. Уредбе о условима прибављања и отуђења непокретности непосредном погодбом и давања у закуп ствари у јавној својини, односно прибављања и уступања искоришћавања других имовинских права, као и поступцима јавног надметања и прикупљања писмених понуда („Службени гласник Републике Србије“, бр. 16/2018 и 79/2023), чланова 20. - 27. Одлуке о прибављању, располагању, управљању и коришћењу ствари у јавној својини општине Горњи Милановац („Службени гласник општине Горњи Милановац“ бр. 13/2022) и члана 2. Закључка о приступању расписивања огласа о давању у закуп непокретности јавним надметањем, бр. 1-464- 2/2025 од 12.02.2025.године Комисија за спровођење Поступака давања у закуп непокретности у јавној својини, образована решењем Председника општине Горњи Милановац бр. 1-464-50/2016 од 19.12.2016.године („Службени гласник општине Горњи Милановац“ бр. 1/2017), објављује

ОГЛАС РАДИ ДАВАЊА У ЗАКУП НЕПОКРЕТНОСТИ У ЈАВНОЈ СВОЈИНИ ОПШТИНЕ ГОРЊИ МИЛАНОВАЦ ПРИКУПЉАЊЕМ ПИСМЕНИХ ПОНУДА ПУТЕМ ЈАВНОГ ОГЛАШАВАЊА

1. Општина Горњи Милановац, расписује оглас ради давања у закуп непокретности у јавној својини општине Горњи Милановац на период до 5 година, прикупљањем писмених понуда путем јавног оглашавања:

1. Пословног простора у Такову, укупне површине 76 m2 у приземљу објекта у јавној својини Општине Горњи Милановац, изграђеног на катастарској парцели 362/15 КО Таково, по почетној висини закупнине од 23.450,00 динара месечно.

2. Непокретност из огласа издаје се у закуп у виђеном стању, на одређено време, на период до 5 (пет) година.

3. Пословни простор је погодан за обављање угоститељске делатности ( бифе, кафана). Заинтересовани могу разгледати непокретност током трајања огласа сваког радног дана у периоду од 10,00 до 14,00 часова уз претходну најаву на телефон: 713-537 и 715-502.

4. Право учешћа на огласу имају сва правна и физичка лица, која уплате депозит у висини од 10% од почетне годишње цене закупа непокретности и испуњавају остале услове из огласа.

Полагање депозита врши се уплатом на рачун 840-1354804-16, модел 97, позив на број: 3304105094, назив подрачуна: Општина Горњи Милановац – други посебни депозити.

5. Писмена понуда физичког лица треба да садржи: доказ о уплати депозита, име и презиме, адресу, број личне карте, ЈМБГ, број телефона, број рачуна на који би се извршио евентуални повраћај депозита, потпис, изјаву о прихватању свих услова из огласа и потврду Општинске управе општине Горњи Милановац, Одељења за финансије, рачуноводство и локалну пореску администрацију, да су у потпуности измирили све обавезе по питању закупа пословног простора односно непокретности по ранијим уговорима.

Писмена понуда предузетника треба да садржи: доказ о уплати депозита, име и презиме предузетника, адресу, број личне карте, матични број, назив радње, број рачуна на који би се извршио евентуални повраћај депозита, матични број, потпис, изјаву о прихватању свих услова из огласа, потврду Општинске управе општине Горњи Милановац, Одељења за финансије, рачуноводство и локалну пореску администрацију, да су у потпуности измирили све обавезе по питању закупа пословног простора односно непокретности по ранијим уговорима

Писмена понуда правног лица треба да садржи: доказ о уплати депозита, назив и седиште, копију решења о упису правог лица у регистар код надлежног органа, ПИБ, број рачуна на који би се извршио евентуални повраћај депозита, име и презиме директора и његов потпис, пуномоћје за лице које заступа правно лице и изјаву о прихватању свих услова из огласа, потврду Општинске управе општине Горњи Милановац, Одељења за финансије, рачуноводство и локалну пореску администрацију, да су у потпуности измирили све обавезе по питању закупа пословног простора односно непокретности по ранијим уговорима.

Писмена понуда мора да буде потписана и да садржи понуђени износ месечне закупнине, изражен у динарима, а који не може бити мањи од почетног износа месечне закупнине.

6. Писмена понуда са траженом документацијом се предаје непосредно на писарници Општинске управе општине Горњи Милановац или путем поште на адресу Општина Горњи Милановац, ул. Таковска бр 2, у затвореној коверти на чијој предњој страни пише „Комисија за спровођење поступака давања у закуп непокретности у јавној својини “ са назнаком „Не отварати - Понуда за закуп пословног простора у Такову“.

На задњој страни коверте уписати: име, презиме и адресу, односно назив и седиште подносиоца понуде и контакт телефон.

7. Рок за достављање писмених понуда је до 24.02.2025.године до 15,30 часова. Благовременим ће се сматрати све понуде које стигну у писарницу Општинске управе Општине Горњи Милановац до наведеног рока. Понуде поднете после наведеног рока сматраће се неблаговременим. Понуде послате препорученом поштом сматраће се благовременим уколико су послате у року и уколико пристигну до почетка отварања понуда.

8. Отварање и разматрање писмених понуда за узимање у закуп пословног простора из тачке I. овог огласа ће се обавити у среду 26.02.2025.године, у Малој сали у згради Општине Горњи Милановац у ул. Таковска бр. 2 са почетком у 12,00 часова.

Отварање понуда спровешће Комисија за спровођење Поступака давања у закуп непокретности у јавној својини.

Услови за спровођење поступка, односно разматрања писмених понуда су испуњени уколико пристигне најмање једна благовремена и потпуна понуда.

Неблаговремене, незатворене и непотпуне пријаве биће одбачене.

Критеријум за избор најповољнијег понуђача је највиша понуђена цена закупнине и да испуњава остале услове из огласа.

9. У случају да два или више учесника у поступку понуде исти износ закупнине, Комисија за спровођење Поступака давања у закуп непокретности у јавној својини позваће понуђаче који су понудили исти износ закупнине, да у року од три дана од дана пријема позива, доставе нову писмену затворену понуду, са увећаним износом закупнине у односу на претходно дату понуду, а које понуде ће комисија отворити и утврдити најповољнијег понуђача. Уколико поменути понуђачи у року од три дана не доставе нову понуду, односно ако су понуђачи доставили нову понуду са истоветном закупнином Комисија ће извршити избор најповољнијег понуђача путем жреба.

10. Понуђачу који је понудио да плати највећи износ закупнине, који закључи Уговор о закупу у року од осам (8) дана од дана јавног отварања понуда, износ положеног депозита се урачунава у закупнину.

11. Осталим учесницима депозит се враћа у року од 15 дана, од дана одржавања јавног надметања.

12. Уколико учесник Огласа са утврђеном најповољнијом понудом у поступку јавног надметања одустане од закључења Уговора о закупу, уговор о закупу ће се закључити са другим најповољнијим понуђачем.

13. Уколико учесник јавног надметања не прихвати почетну висину закупнине или буде изабран за најповољнијег понуђача, а не закључи уговор о закуп, губи право на враћање депозита.

14. Закупнина се плаћа до краја месеца за текући месец.

15. Закупац сноси трошкове: комуналних услуга, телефона, електричне енергије и сл.

16. Закупац не може закупљену непокретност или њен део да даје у подзакуп.

17. Закупац је у обавези да закупљену непокретност, користи у складу са прописима и наменом.

18. Закупац, за време трајања закупа, не може да врши инвестиционо одржавање односно адаптацију закупљене непокретности без претходне сагласности закуподавца. Сви трошкови адаптације падају на терет закупца.

19. Сва ближа обавештења и информације у вези овог огласа могу се добити у Општинској управи општине Горњи Милановац, Одељењу за урбанизам, комунално-стамбене и имовинско правне послове, на телефон 032/713-537 и 715-502.

20. Комисија за спровођење Поступака давања у закуп непокретности у јавној својини задржава право да оглас поништи.

21. Оглас ће бити објављен на огласној табли Општинске управе општине Горњи Милановац, интернет страници Општине Горњи Милановац: www.gornjimilanovac.rs. и листу „Чачански глас“.

КОМИСИЈА ЗА СПРОВОЂЕЊЕ ПОСТУПАКА ДАВАЊА У ЗАКУП

НЕПОКРЕТНОСТИ У ЈАВНОЈ СВОЈИНИ